arnastofnun/IGC-2024 huggingface dataset:
Störf án staðsetningar á vegum ríkisins Þingsályktun - þingskjal nr. 1415

133. löggjafarþing 2006–2007.

Nr. 30/133.

Þskj. 1415 - 43. mál.

Þingsályktun um störf án staðsetningar á vegum ríkisins.

Alþingi ályktar að fela ríkisstjórninni að skilgreina öll störf á vegum ríkisins sem unnt er að vinna að mestu eða öllu leyti óháð staðsetningu, m.a. í því skyni að:

– jafna aðstöðu fólks til að sækja um og sinna margvíslegum störfum á vegum hins opinbera,

– auka möguleika fólks af landsbyggðinni til að gegna störfum á vegum ríkisins með því að gera hæfu fólki mögulegt að búa víðar en í sveitarfélagi viðkomandi stofnunar,

– stækka hóp hæfra umsækjanda um störf á vegum ríkisins,

– auka skilvirkni og draga úr kostnaði í opinberum rekstri.

Tekið verði sérstaklega fram í auglýsingum frá ríkinu þegar störf án staðsetningar eru laus til umsóknar.

Samþykkt á Alþingi 17. mars 2007.
Vernd samgönguminja Þingsályktunartillaga - þingskjal nr. 813

133. löggjafarþing 2006–2007.

Þskj. 813 - 543. mál.

Tillaga til þingsályktunar um vernd samgönguminja.

Flm.: Þuríður Backman.

Alþingi ályktar að fela samgönguráðherra að skipa þriggja manna nefnd til að kanna hvernig tryggja megi betur en nú er skráningu og vernd samgönguminja og undirbúa gerð samgönguminjaáætlunar. Nefndin verði skipuð einum fulltrúa tilnefndum af Vegagerðinni, öðrum tilnefndum af Fornleifavernd ríkisins og þeim þriðja tilnefndum af ráðherra og verði hann formaður nefndarinnar. Nefndin skili niðurstöðu sinni fyrir 1. október 2007.

Greinargerð.

Tillaga þessi var lögð fram á tveimur síðustu löggjafarþingum og er nú lögð fram aftur. Flestar umsagnir sem borist hafa um tillöguna hafa verið jákvæðar.

Víða um land er að finna merkar samgönguminjar sem liggja undir skemmdum, svo sem brýr, hlaðna vegi, hafnargarða og vörður á gömlum þjóðleiðum. Þá eru ýmsar slíkar þjóðleiðir að leggjast af og falla í gleymsku svo að brýnt er að hefja skipulega vinnu við skráningu þeirra og kortlagningu. Samgönguminjum er vissulega víða sinnt og þeim safnað, bæði af opinberum aðilum og áhugasömum einstaklingum, en stjórnvöld hafa ekki markað ákveðna stefnu í þessum málaflokki. Ekki er hægt að ætlast til þess að áhugamenn sinni einir þessu mikilvæga varðveislu- og skráningarstarfi enda krefjast mörg verkefni á því sviði umtalsverðra fjármuna ef vel á að vera. Þar að auki hlýtur árangurinn í heild að vera undir því kominn að verkið sé unnið eftir einu samræmdu skipulagi sem byggist á góðri yfirsýn.

Samgöngur og samgöngubætur hafa alla tíð verið geysilega mikilvægar fyrir fólk á Íslandi enda landið dreifbýlt og víða erfitt yfirferðar. Óhætt er að fullyrða að 20. öld, sem var öld vélvæðingar hér á landi, hafi verið tímabil meiri og hraðari breytinga í samgöngumálum en nokkurt annað skeið í sögu Íslands. Á slíkum framfaraskeiðum er eðlilega hvað hættast við því að minjar og minningar um samgönguhætti fyrri tíma lendi í glatkistunni og gildi þeirra verði ekki fyllilega ljóst fyrr en um seinan.

Í ljósi þess hve saga samgangna er snar þáttur í Íslandssögunni er afar mikilvægt að vernd samgönguminja verði efld og skipulega að henni unnið. Þess vegna er hér lagt til að Alþingi feli ráðherra að skipa þriggja manna nefnd er kanni hvernig söfnun og vernd þessara minja verði best tryggð og undirbúi gerð samgönguminjaáætlunar.
Þjónustumiðstöð fyrir útgerð og siglingar í Norðurhöfum Þingsályktunartillaga - þingskjal nr. 825

133. löggjafarþing 2006–2007.

Þskj. 825 - 553. mál.

Tillaga til þingsályktunar um þjónustumiðstöð fyrir útgerð og siglingar í Norðurhöfum.

Flm.: Lilja Rafney Magnúsdóttir, Steingrímur J. Sigfússon, Kolbrún Halldórsdóttir.

Alþingi ályktar að fela ríkisstjórninni að gera úttekt á möguleikum þess að efla norðanverða Vestfirði sem miðstöð þjónustu við vaxandi fiskveiðar við Austur-Grænland og skoða sérstaklega þann kost að þjónustumiðstöð og umskipunarhöfn fyrir siglingar í Norðurhöfum verði á Vestfjörðum. Haft verði náið samráð við heimamenn við gerð úttektarinnar.

Greinargerð.

Íbúar Vestfjarða hafa háð mikla varnarbaráttu í atvinnu- og byggðamálum og íbúaþróun hefur verið þar óhagstæð síðustu áratugi. Ekki er séð fyrir endann á þeirri neikvæðu þróun ef ekki tekst að snúa vörn í sókn, ekki síst hvað varðar atvinnulíf og launaþróun.

Á Ísafirði er lífhöfn frá náttúrunnar hendi og þar eru mikil mannvirki. Höfnin er stór og góð aðstaða fyrir allar stærðir skipa. Ísafjörður liggur mjög vel við þegar skip sem eru að veiðum við Austur-Grænland þurfa að sækja sér þjónustu og hafa útgerðir frá Noregi og Færeyjum helst nýtt sér þjónustuna undanfarin ár. Þjónustugetan er þó miklu meiri og því vannýttir möguleikar á að þjónusta útgerð, fiskvinnslu og flutninga til Austur-Grænlands. Mikilvægt er því að koma á tengslum og samvinnu milli Vestfjarða og byggðarlaga á Austur- Grænlandi. Þjónusta í Ísafjarðarbæ er fjölbreytt og má þar nefna vélsmiðjur, veiðarfæragerð og framleiðslu á tækjum til veiða og vinnslu. Einnig er nægt kristalstært vatn úr Vestfjarðargöngum til staðar við höfnina. Umhverfi til atvinnurekstrar er því gott og víða leynast tækifæri á sviði sjávarútvegs. Mikilvægt er að fullnýta þá þjónustu sem býðst í Ísafjarðarbæ og styrkja þar með rekstrargrundvöll fyrirtækja sem hefur verið að veikjast vegna samdráttar í útgerð og fiskvinnslu.

Siglingar í Norðurhöfum munu aukast með hlýnandi veðráttu og Ísland því að flestra dómi álitlegur möguleiki þegar skoðaðir eru kostir fyrir umskipunarhöfn í Norður-Atlantshafi. Vestfirðir og þá einkum Dýrafjörður hefur verið nefndur í því sambandi. Þar er aðdjúpt og því góð náttúrleg skilyrði fyrir stórskipahöfn. Þar er einnig flugvöllur sem unnt væri að stækka. Miklu skiptir að sjálfsögðu að vanda staðarval, skipulag og hönnun umskipunarhafnar með umhverfissjónarmið í huga, ef til kemur.

Tillagan gerir ráð fyrir að Vestfirðir séu sérstaklega skoðaðir sem valkostur fyrir þjónustu og siglingar í Norðurhöfum. Varðandi frekari upplýsingar má m.a. benda á skýrslu utanríkisráðuneytisins, Fyrir stafni haf. Tækifæri tengd siglingum á norðurslóðum. Einnig eru margvísleg gögn í fórum heimamanna vestra og sjálfsagt að vinna málið í nánu samráði við þá.
Ferjusiglingar Þingsályktunartillaga - þingskjal nr. 830

133. löggjafarþing 2006–2007.

Þskj. 830 - 555. mál.

Tillaga til þingsályktunar um ferjusiglingar til staða utan þjóðvegakerfisins.

Flm.: Hjálmar Árnason, Birkir J. Jónsson.

Alþingi ályktar að fela samgönguráðherra að undirbúa setningu reglugerðar er feli í sér að kostnaður farþega við að sigla með ferjum til staða utan þjóðvegakerfisins verði sambærilegur við þann kostnað er hlytist af akstri á þjóðvegum. Verki þessu skal lokið fyrir 1. maí 2007.

Greinargerð.

Til nokkurra byggða á Íslandi verður ekki komist landleiðina. Ferðir þangað og þaðan eru bundnar við skipa- eða flugferðir. Dæmi um slíka staði eru Vestmannaeyjar, Grímsey, Hrísey og Flatey á Breiðafirði. Fólk sem vill komast þaðan eða þangað er bundið af skipferðum eða flugferðum. Fyrir vikið má segja að íbúar þessara svæða séu bundnari en aðrir við áætlunarferðir. Þá má segja að ferðakostnaður fólks á umræddum svæðum geti verið hærri en almennt tíðkast vegna gjaldtöku. Þannig má taka dæmi af hjónum með einn ungling, tvö börn og bíl undir fimm metrum að lengd. Kostnaður þeirra við að ferðast fram og til baka frá Vestmannaeyjum með Herjólfi er á bilinu 8–13.000 krónur. Til samanburðar væri kostnaður þeirra við að fara Hvalfjarðargöng aðeins veggjaldið (600–1.000 kr.), óháð fjölda í bíl.

Hér er mikið ójafnræði meðal þegna landsins eftir því hvort þeir búa á eyjum við landið eða geta ferðast landleiðina á bílum sínum. Með rökum má halda því fram að siglingar með Herjólfi séu þjóðleiðin til Vestmannaeyja. Því er ekki óeðlilegt að gjaldskrá farþega með Herjólfi sé sniðin að því, þannig að kostnaður við að ferðast milli lands og eyja verði sambærilegur við það sem yrði ef ekið væri á milli. Hið sama gildir um önnur eyjasamfélög.

Þingsályktun þessi gerir ráð fyrir því að samgönguráðherra undirbúi breytingar á gjaldskrá ferja á fyrrgreindum forsendum og ljúki því verki fyrir 1. maí. nk.

Ein lausn vandans gæti verið sú að íbúar með lögheimili á umræddum stöðum fengju að sigla gjaldfrjálst með hinum ríkisstyrktu ferjum. Með því móti væri aðstöðumunur jafnaður en kostnaður ríkisins af þessu væri óverulegur.
Útboð jarðganga í Norðausturkjördæmi Þingsályktunartillaga - þingskjal nr. 942

133. löggjafarþing 2006–2007.

Þskj. 942 - 634. mál.

Tillaga til þingsályktunar um útboð jarðganga í Norðausturkjördæmi.

Flm.: Ólafur Níels Eiríksson.

Alþingi ályktar að fela samgönguráðherra að láta fara fram hagkvæmnisathugun á því að gera langtímaáætlun um jarðgangagerð í Norðausturkjördæmi og bjóða í einu lagi út verkefni þar til langs tíma.

Greinargerð.

Forsendur fyrir áframhaldandi mannsæmandi nútímalífi í dreifðum byggðum landsins eru traustar samgöngur. Tillaga þessi gerir ráð fyrir að röð jarðgangaframkvæmda í Norðausturkjördæmi verði boðin út í einu lagi og miðað við að framkvæmdatíminn verði langur, e.t.v. 15–17 ár. Röð jarðganga verði ákveðin áður en framkvæmdir hefjast.

Það er nauðsynlegt fyrir íbúa þeirra staða sem munu njóta góðs af jarðgöngunum að vita hvenær þeir verði komnir í samband við vegakerfi landsins á viðunandi hátt. Mörg aðkallandi jarðgangaverkefni blasa við á Norður- og Austurlandi. Má þar nefna:

– Lónsheiði,

– undir Berufjörð,

– milli Breiðdalsvíkur og Stöðvarfjarðar,

– milli Stöðvarfjarðar og Fáskrúðsfjarðar,

– milli Eskifjarðar og Norðfjarðar,

– milli Norðfjarðar og Mjóafjarðar,

– milli Mjóafjarðar og Seyðisfjarðar,

– milli Reyðarfjarðar/Eskifjarðar og Héraðs,

– milli Héraðs og Vopnafjarðar,

– Vaðlaheiðargöng.

Næststærsta útflutningshöfn landsins verður Mjóeyrarhöfn í Reyðarfirði og til að hún geti blómstrað og kjördæmið notið þeirra kosta sem hún býður upp á verður að byggja upp vegakerfið. Jarðgöng munu stytta leiðir á milli staða með ólíkindum. Þá benda berglög á Austurlandi til þess að jarðgangagerð sé tiltölulega auðveld þar.
Flutningur á starfsemi Fiskistofu Þingsályktunartillaga - þingskjal nr. 943

133. löggjafarþing 2006–2007.

Þskj. 943 - 635. mál.

Tillaga til þingsályktunar um flutning á starfsemi Fiskistofu.

Flm.: Ólafur Níels Eiríksson.

Alþingi ályktar að fela sjávarútvegsráðherra að hefja nú þegar undirbúning að flutningi Fiskistofu út á landsbyggðina með aðalstöðvar á Akureyri og starfsstöðvar í Hafnarfirði, í Grindavík, í Ólafsvík, á Ísafirði, á Þórshöfn, í Fjarðabyggð, á Hornafirði og í Vestmannaeyjum. Leitast verði við að starfseminni sé dreift sem jafnast á starfsstöðvarnar þar sem 8–15 manns starfi í hverri stöð. Flutningi stofnunarinnar verði lokið innan tveggja ára.

Greinargerð.

Grunnur allrar starfsemi Fiskistofu á rætur sínar að rekja út á landsbyggðina. Enga stofnun er auðveldara að flytja og að líkindum yrðri hún mun ódýrari í rekstri með dreifðri starfsemi sem næst þeim aðilum sem stofnunin á að fylgjast með. Með þeim samskiptaleiðum sem til eru í dag á þetta að vera auðvelt. Ekki er verið að rétta landsbyggðinni neitt heldur færa starfsemi á þá staði þar sem hún á heima, þ.e. nær upprunanum. Það var stórslys þegar Fiskistofa var sett á laggirnar að hún skyldi ekki hafa aðalstöðvar úti á landi og enginn sá fyrir sér hvað þessi stofnun átti eftir að blása út.

Hjá Fiskistofu starfa nú 96 starfsmenn og þar af virðast 10 vera „staðbundnir“, sem á víst að þýða að þeir séu við starfsstöðvar úti í á landi. Þess vegna eru þeir staðbundnir. Ef þeir eru á höfuðborgarsvæðinu virðast þeir ekki vera staðbundnir.

Þróun ríkisstarfa hefur jafnframt verið sú að draga úr starfsemi úti á landi. Lítil byggðarlög hafa þannig tapað heilsársstörfum sem hafa verið þeim mikilvæg stoð. Með flutningi starfa sem tilheyra Fiskistofu nær upprunanum og á þá staði þar sem störfin eru unnin er jafnframt stigið mikilvægt skref í þá átt að styrkja búsetu á landsbyggðinni.
Samsetning afla vinnsluskipa úr uppsjávarstofnum Þingsályktunartillaga - þingskjal nr. 944

133. löggjafarþing 2006–2007.

Þskj. 944 - 636. mál.

Tillaga til þingsályktunar um könnun á samsetningu afla vinnsluskipa úr uppsjávarstofnum.

Flm.: Ólafur Níels Eiríksson.

Alþingi ályktar að fela sjávarútvegsráðherrra að láta kanna samsetningu afla vinnsluskipa úr uppsjávarstofnum, annars vegar þeirra sem vinna aflann um borð og hins vegar þeirra sem koma með aflann til vinnslu í land.

Greinargerð.

Það er umtalað að vinnsluskip, sem veiða úr uppsjávarstofnum og frysta aflann um borð, séu með miklu betri stærðarflokkun, þessi skip frysti stærstu og bestu síldina en smásíld og hrati sé hent í sjóinn.

Best væri fyrir alla aðila að sett væri af stað rannsókn til að komast til botns í þessu máli og þá væri jafnvel hægt að hreinsa þennan leiðinlega stimpil af þeim sem vinna við þessa grein sjávarútvegs.

Það er algjörlega fráleitt þegar þessi skip vinna aflann um borð inni í fjörðum að hratinu sé hent í sjóinn en á sama tíma standi fiskimjölsverksmiðjur tómar vegna hráefnisleysis í sömu fjörðum.
Samkomulag við Færeyjar og Grænland um skipti á ræðismönnum Nefndarálit - þingskjal nr. 983

133. löggjafarþing 2006–2007.

Þskj. 983 - 69. mál.

Nefndarálit um till. til þál. um samkomulag við Færeyjar og Grænland um skipti á ræðismönnum.

Frá utanríkismálanefnd.

Nefndin hefur fjallað um málið og fengið á sinn fund Þórð Þórarinsson frá Vestnorræna ráðinu og Berglindi Ásgeirsdóttur og Friðrik Jónsson frá utanríkisráðuneyti.

Með tillögunni er lagt til að Alþingi skori á ríkisstjórnina, í samráði við landsstjórnir Færeyja og Grænlands, að gera samkomulag um að löndin skiptist á ræðismönnum og að þau komi sér upp sameiginlegum ræðismannsskrifstofum. Með ályktun nr. 2/2006 sem samþykkt var á ársfundi Vestnorræna ráðsins 21. ágúst 2006 í Þórshöfn samþykkti ráðið að skora á ríkisstjórnir Íslands, Færeyja og Grænlands að koma á slíkum ræðismannaskiptum.

Samkvæmt upplýsingum frá utanríkisráðuneyti er stefnt að opnun nýrrar ræðisskrifstofu Íslands í Þórshöfn í Færeyjum 1. apríl næstkomandi. Þá hefur verið upplýst að Færeyingar hyggist opna ræðisskrifstofu í Reykjavík síðar á þessu ári.

Nefndin leggur til að tillagan verði samþykkt óbreytt.

Alþingi, 21. febr. 2007.

Jón Kristjánsson,

varaform., frsm.

Jón Gunnarsson.

Drífa Hjartardóttir.

Þórunn Sveinbjarnardóttir.

Bjarni Benediktsson.
Samvinna vestnorrænna landa í baráttunni gegn reykingum Nefndarálit - þingskjal nr. 984

133. löggjafarþing 2006–2007.

Þskj. 984 - 77. mál.

Nefndarálit um till. til þál. um samvinnu vestnorrænna landa og upplýsingamiðlun í baráttunni gegn reykingum.

Frá utanríkismálanefnd.

Nefndin hefur fjallað um málið og fengið á sinn fund Þórð Þórarinsson frá Vestnorræna ráðinu.

Með tillögunni er lagt til að Alþingi skori á ríkisstjórnina, í samráði við landsstjórnir Færeyja og Grænlands, að auka og efla samvinnu og upplýsingamiðlun í baráttunni gegn reykingum. Jafnframt er skorað á löndin að halda námsstefnu eða ráðstefnu fyrir vestnorrænar heilbrigðisstéttir um málið. Með ályktun nr. 3/2006 sem samþykkt var á ársfundi Vestnorræna ráðsins 21. ágúst 2006 samþykkti ráðið að skora á ríkisstjórnir Íslands, Færeyja og Grænlands að beita sér í þessu efni en reykingar eru eitt erfiðasta heilsuvandamál sem við er að kljást á Vesturlöndum og eru Vestur-Norðurlönd þar engin undantekning.

Nefndin leggur til að tillagan verði samþykkt óbreytt.

Alþingi, 21. febr. 2007.

Jón Kristjánsson,

varaform., frsm.

Jón Gunnarsson.

Drífa Hjartardóttir.

Þórunn Sveinbjarnardóttir.

Bjarni Benediktsson.
Kennsla vestnorrænnar menningar í grunnskólum Nefndarálit - þingskjal nr. 985

133. löggjafarþing 2006–2007.

Þskj. 985 - 78. mál.

Nefndarálit um till. til þál. um kennslu vestnorrænnar menningar í grunnskólum.

Frá utanríkismálanefnd.

Nefndin hefur fjallað um málið og fengið á sinn fund Þórð Þórarinsson frá Vestnorræna ráðinu.

Með tillögunni er lagt til að Alþingi skori á ríkisstjórn Íslands, í samvinnu við landsstjórnir Færeyja og Grænlands, að tekin verði upp kennsla í grunnskólum landsins um sögu, þjóðfélagsgerð, menningu og tungumál vestnorrænna nágrannaþjóða. Með ályktun nr. 5/2006 sem samþykkt var á ársfundi Vestnorræna ráðsins 21. ágúst 2006 samþykkti ráðið að beina þessari áskorun til ríkisstjórna Íslands, Færeyja og Grænlands. Jafnframt var lagt til að kennslan yrði fastur liður í námskrá á mismunandi og viðeigandi aldursstigum auk þess sem löndin voru hvött til að útbúa sameiginlegt kennsluefni á öllum málunum þremur í þessum tilgangi. Ráðið taldi það eina bestu fjárfestingu sem yfirvöld gætu gert til að styrkja vestnorræna samvinnu að kenna um þjóðfélagsgerð landanna strax í grunnskóla.

Nefndin leggur til að tillagan verði samþykkt óbreytt.

Alþingi, 21. febr. 2007.

Jón Kristjánsson,

varaform., frsm.

Jón Gunnarsson.

Drífa Hjartardóttir.

Þórunn Sveinbjarnardóttir.

Bjarni Benediktsson.
Útvíkkun fríverslunarsamnings Færeyja og Íslands Nefndarálit - þingskjal nr. 986

133. löggjafarþing 2006–2007.

Þskj. 986 - 83. mál.

Nefndarálit um till. til þál. um útvíkkun fríverslunarsamnings Færeyja og Íslands (Hoyvíkur-samningsins).

Frá utanríkismálanefnd.

Nefndin hefur fjallað um málið og fengið á sinn fund Þórð Þórarinsson frá Vestnorræna ráðinu og Berglindi Ásgeirsdóttur og Friðrik Jónsson frá utanríkisráðuneyti.

Með tillögunni er lagt til að Alþingi skori á ríkisstjórnina, í samráði við landsstjórnir Færeyja og Grænlands, að ræða möguleikann á því að löndin geri með sér samkomulag um að útvíkka fríverslunarsamninginn sem Færeyjar og Ísland hafa gert með sér. Með ályktun nr. 1/2006 sem Vestnorræna ráðið samþykkti á ársfundi 21. ágúst 2006 var samþykkt að skora á ríkisstjórnir Íslands, Færeyja og Grænlands að gera samkomulag um útvíkkun fríverslunarsamningsins.

Markmið Hoyvíkur-samningsins er að koma á fót sameiginlegu efnahagssvæði á yfirráðasvæðum Íslands og Færeyja og tekur samningurinn til vöruviðskipta, þjónustuviðskipta, frjálsrar farar fólks og búseturéttar, fjármagnsflutninga og fjárfestinga, staðfesturéttar, samkeppni, ríkiseinkasölu, ríkisaðstoðar og opinberra innkaupa auk fleiri atriða. Við fullgildingu samningsins á 132. löggjafarþingi, lýsti nefndin þeirri skoðun sinni í nefndaráliti (þskj.1223, 683. mál) að samningurinn væri mikilvægur áfangi í samvinnu og auknum viðskiptum milli Vestur-Norðurlanda og lagði áherslu á að kannað yrði að veita Grænlandi aðild að samningnum eins og 11. gr. hans gerði ráð fyrir og mynda þannig eitt vestnorrænt efnahagssvæði.

Nefndin áréttar fyrri afstöðu sína og leggur til að tillagan verði samþykkt óbreytt.

Alþingi, 21. febr. 2007.

Jón Kristjánsson,

varaform., frsm.

Jón Gunnarsson.

Drífa Hjartardóttir.

Þórunn Sveinbjarnardóttir.

Bjarni Benediktsson.
Sameiginleg stefna í ferðamálum fyrir Vestur-Norðurlönd Nefndarálit - þingskjal nr. 987

133. löggjafarþing 2006–2007.

Þskj. 987 - 84. mál.

Nefndarálit um till. til þál. um sameiginlega stefnu í ferðamálum fyrir Vestur-Norðurlönd.

Frá utanríkismálanefnd.

Nefndin hefur fjallað um málið og fengið á sinn fund Þórð Þórarinsson frá Vestnorræna ráðinu og Berglindi Ásgeirsdóttur og Friðrik Jónsson frá utanríkisráðuneyti.

Með tillögunni er lagt til að Alþingi beini þeim tilmælum til ríkisstjórnarinnar að hún, í samráði við landsstjórnir Færeyja og Grænlands, móti sameiginlega stefnu í ferðamálum fyrir Vestur-Norðurlönd. Með ályktun nr. 4/2006 sem samþykkt var á ársfundi Vestnorræna ráðsins 21. ágúst 2006 samþykkti ráðið að beina þeim tilmælum til ríkisstjórna Íslands, Færeyja og Grænlands að mótuð yrði sameiginleg stefna í ferðamálum fyrir Vestur-Norðurlönd sem svæði en í því fælist m.a. sameiginleg markaðssetning og aukið samstarf um ferðamálamenntun.

Samkvæmt upplýsingum sem nefndin hefur aflað er talið brýnt að loftferðasamningar verði teknir til endurskoðunar og endurnýjunar til að auka möguleika ferðaþjónustuaðila við að gera Vestur-Norðurlönd að raunhæfum og aðlaðandi valkosti í ferðaþjónustu og gildir það einkum um flugumferð til og frá Grænlandi. Nefndin vekur athygli á því að rétt sé að taka þetta atriði til sérstakrar skoðunar við stefnumótunina.

Nefndin leggur til að tillagan verði samþykkt óbreytt.

Alþingi, 21. febr. 2007.

Jón Kristjánsson,

varaform., frsm.

Jón Gunnarsson.

Drífa Hjartardóttir.

Þórunn Sveinbjarnardóttir.

Bjarni Benediktsson.
Viðurkenning Íslands á ríkisstjórn Palestínu Þingsályktunartillaga - þingskjal nr. 3

134. löggjafarþing 2007.

Þskj. 3 - 3. mál.

Tillaga til þingsályktunar um viðurkenningu Íslands á ríkisstjórn Palestínu.

Flm.: Steingrímur J. Sigfússon, Atli Gíslason, Álfheiður Ingadóttir,

Árni Þór Sigurðsson, Guðfríður Lilja Grétarsdóttir,

Ingibjörg Inga Guðmundsdóttir, Katrín Jakobsdóttir,

Kolbrún Halldórsdóttir, Þuríður Backman.

Alþingi ályktar að fela ríkisstjórninni að viðurkenna réttkjörna ríkisstjórn á heimastjórnarsvæði Palestínu og taka upp við hana eðlileg samskipti. Jafnframt beiti hún sér á alþjóðavettvangi fyrir því að önnur ríki geri slíkt hið sama.

Greinargerð.

Í kjölfar almennra kosninga á yfirráðasvæði Palestínumanna í janúar 2006 tók við völdum ríkisstjórn Hamas, sem þá hafði hlotið meiri hluta í kosningum sem alþjóðlegir eftirlitsaðilar úrskurðuðu að hefðu í aðalatriðum farið lýðræðislega fram. Ísrael neitaði að viðurkenna úrslit kosninganna og hefur með stuðningi Bandaríkjanna reynt að fá alþjóðasamfélagið til þess að sniðganga nýkjörna stjórn. Ísraelsstjórn hefur fryst greiðslur til Palestínu og heldur eftir skatttekjum sem henni ber að skila til heimastjórnarsvæðanna. Þetta ófremdarástand hefur bætt gráu ofan á svart og aukið enn á þrengingar á heimastjórnarsvæðum Palestínumanna og var þó ekki á bætandi.

Þrátt fyrir þessar erfiðu aðstæður og miklu spennu í samskiptum höfuðfylkinga Palestínumanna, Hamas-samtakanna og Fatah-hreyfingarinnar, hefur þó tekist þar samkomulag um myndun þjóðstjórnar og er það framlag Palestínumanna til þess að reyna að öðlast viðurkenningu alþjóðasamfélagsins og fá lífsnauðsynlega aðstoð og stuðning til að lina þjáningar og skort íbúa Palestínu. Í kjölfar þessa reið norska ríkisstjórnin á vaðið, viðurkenndi ríkisstjórn Palestínu og lýsti því yfir að hún hyggðist taka upp við hana eðlileg samskipti. Tillagan sem hér er flutt gengur út á að Ísland fylgi í kjölfar Noregs og taki jafnframt upp baráttu fyrir því á alþjóðavettvangi að tekin verði upp eðlileg samskipti við réttkjörin stjórnvöld í Palestínu.

Palestínumenn eru kúguð og undirokuð þjóð er sætt hefur harðræði, ólöglegu hernámi og landtöku af hálfu hernaðarstórveldisins Ísraels, með stuðningi Bandaríkjanna, um meira en hálfrar aldar skeið. Forsenda þess að brugðið geti til betri tíðar og friður komist á er að sjálfsögðu að forsvarsmenn þjóðanna sem búa við botn Miðjarðarhafs séu viðurkenndir og geti komið fram sem talsmenn þeirra í öllum samskiptum og þá ekki síst í friðarumleitunum.
Frestun á fundum Alþingis Þingsályktun - þingskjal nr. 37

134. löggjafarþing 2007.

Nr. 1/134.

Þskj. 37 - 14. mál.

Þingsályktun um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 12. júní 2007 eða síðar, ef nauðsyn krefur, til septemberloka.

Samþykkt á Alþingi 13. júní 2007.